3. การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

ตู้เย็น เป็นผลิตภัณฑ์หลักในการผลิตและจำหน่ายของบริษัทฯ บริษัทฯ
ได้ทำการพัฒนาและออกแบบรูปลักษณ์ให้มีความโดดเด่นสวยงามทันสมัย
พร้อมด้วยคุณสมบัติการใช้งานต่างๆ ที่คำนึงถึงความเย็น
ในการคงคุณค่าและประโยชน์ในการเก็บรักษาคุณภาพอาหาร
โดยมีฟังก์ชั่นการใช้งานหรืออุปกรณ์ต่างๆ อาทิ

- ระบบกระจายความเย็นรอบทิศทางผสานประจุลบ (Minus ion) เพิ่มความชุ่มชื้นภายในตู้

  - เทคโนโลยีการถนอมอาหารที่ก้าวล้ำ Vitamin C Plus
  แหล่งกำเนิดแสงสีส้มเพื่อรักษาคุณค่าทางสารอาหาร

- ติดตั้งอุปกรณ์ระบบ V-Led ช่วยกำจัดกลิ่นและเชื้อแบคทีเรียในช่องแช่และคงคุณค่าทางโภชนาการ

บริษัทฯ ผลิตตู้เย็นประเภทต่างๆ ได้แก่ ตู้เย็น 1 ประตู 2 ประตู 3 ประตู และตู้แช่แข็ง
ซึ่งมีสายการผลิตตามขนาดของตู้เย็นในแต่ละประเภทตามความต้องการซื้อของตลาดทั้งในประเทศและต่างประเทศ
ซึ่งการออกแบบและผลิตตู้เย็นจะคำนึงถึงมาตรฐานความปลอดภัย
ข้อกำหนดในด้านประหยัดพลังงานและการใช้วัสดุหรือวัตถุดิบที่เป็นมิตรต่อสิ่งแวดล้อม

พัดลม บริษัทฯมีการพัฒนาและออกแบบพัดลมที่มีแบบต่างๆ ให้เลือกเหมาะต่อการใช้งาน ได้แก่

พัดลมแบบตั้งโต๊ะ แบบตั้งพื้น แบบกึ่งตั้งพื้นกึ่งตั้งโต๊ะ แบบติดผนัง แบบโคจร และแบบติดตั้งเพดาน
ซึ่งแต่ละแบบจะมีรุ่นที่มีขนาดใบพัดตามความเหมาะสม มีการออกแบบให้มีรูปลักษณ์ สีสันสวยงาม
มีความแข็งแรงทนทาน
รวมถึงการพัฒนาผลิตภัณฑ์ให้เป็นตามมาตรฐานความปลอดภัยและข้อกำหนดด้านประหยัดพลังงานและการใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด

พัดลมระบายอากาศ บริษัทฯ
ได้ผลิตในหลายแบบเพื่อที่ให้เหมาะสมกับการใช้งานและการติดตั้งกับสถานที่ อาคาร บ้านเรือน
หรือห้องต่างๆ เช่น พัดลมระบายอากาศแบบติดผนัง แบบติดกระจก
แบบฝังฝ้าไม่ต้องใช้ท่อระบายอากาศ และแบบต่อท่อฝังฝ้า บริษัทฯ
มุ่งมั่นพัฒนาพัดลมระบายอากาศด้วยการนำเทคโนโลยีที่เปี่ยมประสิทธิภาพ ให้มีความหลากรุ่น
หลากดีไซด์ แข็งแรงทนทาน และง่ายต่อการใช้งานทุกรูปแบบพร้อมความปลอดภัยในการใช้งานสูงสุด
เป็นไปตามมาตรฐานความปลอดภัย ข้อกำหนดในด้านการประหยัดพลังงาน
และรวมถึงการใช้วัสดุหรือ วัตถุดิบที่คำนึงถึงผลกระทบต่อสิ่งแวดล้อม

เครื่องปั๊มน้ำ บริษัทฯ ได้ผลิตเครื่องปั๊มน้ำสำหรับใช้ในบ้านที่มีแรงดันสูบน้ำและส่งน้ำสูง
ซึ่งได้นำการออกแบบและการพัฒนาเทคโนโลยีของเครื่องปั๊มน้ำจากประเทศญี่ปุ่นมาผลิต
โดยได้มีการพัฒนา และผลิตเครื่องปั๊มน้ำในแบบต่างๆ ให้เหมาะกับการใช้งานของผู้ใช้ เช่น
ปั๊มน้ำแบบธรรมดา แบบอัตโนมัติ แบบแรงดันคงที่ นอกจากนี้บริษัทฯ
ได้มีการพัฒนาเครื่องปั๊มน้ำรุ่นใหม่แบบอินเวอร์เตอร์ เพิ่มพลังงานส่งน้ำได้มากยิ่งขึ้น
ด้วยอุปกรณ์ควบคุมแบบอีเล็คทรอนิคส์ที่ออกแบบเป็นพิเศษ ทำงานเสียงเงียบ ทนทาน
ใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อม ตามข้อกำหนด

3.2) การตลาดและภาวะการแข่งขัน

ในปี 2550 ตลาดเครื่องใช้ไฟฟ้ายังคงมีการแข่งขันสูง
บริษัทผู้ผลิตต่างก็ประสบกับภาวะต้นทุนที่สูงขึ้นอย่างต่อเนื่อง โดยเฉพาะราคาของวัตถุดิบ อาทิ
ทองแดง อลูมิเนียม และพลาสติก ยังคงมีแนวโน้มของราคาที่สูงขึ้นอย่างต่อเนื่อง
อีกทั้งยังประสบกับความผันผวนของค่าเงินบาทที่แข็งค่าในระดับหนึ่งส่งผลกระทบต่อยอดขายจากการส่งออกลดลงจากการประมาณการไว้
และมีความยากลำบากในการแข่งขันในด้านราคาขายไปต่างประเทศ

บริษัทฯ ได้ดำเนินธุรกิจใน 3 ฐานตลาดหลักได้แก่ ตลาดในประเทศ ตลาดประเทศญี่ปุ่นและ
ตลาดต่างประเทศอื่นๆ ซึ่งในปี2550 มีสัดส่วนยอดขายผลิตภัณฑ์เท่ากับร้อยละ 35 : 49 : 16
ตามลำดับ

ตลาดภายในประเทศ ยังคงมีการแข่งขันในตลาดสูง
ผู้บริโภคชะลอการใช้จ่ายและใช้จ่ายสินค้าที่จำเป็นแก่การยังชีพ
ตลาดมีแนวโน้มชะลอตัวอย่างต่อเนื่อง สำหรับตลาดตู้เย็น รุ่น 1 ประตูและ 2
ประตูรุ่นใหม่ที่ได้การตอบรับที่ดีจากรูปแบบที่สวยทันสมัยทำให้การขายเป็นไปตามเป้าหมาย
ส่วนพัดลมและพัดลมระบายอากาศ ก็ยังสามารถรักษาความเป็นผู้นำในกลุ่มยี่ห้อญี่ปุ่นได้
แต่สำหรับการขายเครื่องปั๊มน้ำยังมีการชะลอตัวเนื่องจากธุรกิจอสังหาริมทรัพย์และการก่อสร้าง
เกิดจากการหยุดชะงักอันเนื่องจากปัจจัยหลายประการด้วยกัน

ตลาดญี่ปุ่น ภาพรวมของความต้องการในตลาดลดลงแต่ยังคงมีความเข้มงวดในการแข่งขัน
โดยเฉพาะอย่างยิ่งสินค้าตู้เย็น มียอดขายลดลงเนื่องจากการแข่งขันด้านราคา
บริษัทฯได้มีการปรับแผนการผลิตและการเจรจาการค้าให้สอดคล้องกับความต้องการตลาด
เพื่อรักษาสัดส่วนการขายในตลาด

สำหรับพัดลม มียอดขายลดลงเนื่องจากความเข้มข้นในการแข่งขันกับสินค้าราคาถูกจากประเทศจีน
ผู้ผลิตพัดลมบางรายจากค่ายญี่ปุ่นได้มีการปรับกลยุทธ์โดยหันไปมุ่งผลิตผลิตภัณฑ์อื่น

ตลาดต่างประเทศอื่นๆ ความต้องการโดยรวมในตลาดเอเชียยังคงมีระดับสูงขึ้น
การขายตู้เย็นและพัดลมสามารถบรรลุเกินเป้าหมายแต่พัดลมระบายอากาศมียอดขายลดลงเนื่องจากการแข่งขันกับคู่แข่งที่ค่อนข้างแข็งแกร่งในตลาด

ในปี 2550 ที่ผ่านมา บริษัทฯ ได้มีการปรับเปลี่ยนกลยุทธ์การขาย ราคา
ทั้งตลาดในประเทศและต่างประเทศ
โดยมุ่งเน้นให้ผลิตภัณฑ์มีความแข็งแกร่งด้านต้นทุนและสามารถทำการแข่งขันด้านราคาในตลาดได้
รวมทั้งมีการปรับแผนการตลาดในการขยายธุรกิจในผลิตภัณฑ์ที่เพิ่มยอดขายและกำไรเพื่อรักษาระดับยอดขายให้บรรลุเป้าหมายที่วางไว้

3.3) กระบวนการผลิตผลิตภัณฑ์และการบริการ

(ก) กระบวนการผลิตผลิตภัณฑ์

บริษัทฯ มีกระบวนการผลิตผลิตภัณฑ์โดยเริ่มจากกระบวนการพัฒนาผลิตภัณฑ์รุ่นใหม่ๆ
โดยได้รับความร่วมมือและประสานงานการออกแบบผลิตภัณฑ์และเทคโนโลยีการผลิต จากบริษัท
มิตซูบิชิ อีเลคทริก คอร์ปอเรชั่นประเทศญี่ปุ่น ซึ่งได้มีการศึกษาและสำรวจความต้องการของตลาด
และนำไปสู่กระบวนการ

การตกลงสเปคของผลิตภัณฑ์กับลูกค้าจนถึงการดำเนินการพัฒนาผลิตภัณฑ์รุ่นใหม่ออกมา
ต่อจากนั้นก็จะนำไปสู่กระบวนการผลิต ผลิตภัณฑ์ตามคำสั่งซื้อของลูกค้า

ลักษณะของการผลิต ผลิตภัณฑ์ของบริษัทฯ เป็นระบบการผลิตแบบเชิงมวล (Mass production)
จากคำสั่งซื้อจากลูกค้าก็จะเข้าสู่กระบวนการวางแผนการผลิตและกระบวนการจัดหา
จัดซื้อวัตถุดิบและชิ้นส่วน อุปกรณ์สำหรับใช้ในการผลิตต่างๆ
จนถึงการดำเนินการเข้าสู่กระบวนการผลิต ซึ่งจะดำเนินการผลิตตามแผนการผลิตที่กำหนด
ตามสายงานการผลิตแต่ละผลิตภัณฑ์ ซึ่งจะมีกระบวนการย่อยที่สำคัญในการผลิต ได้แก่
งานผลิตชิ้นส่วน งานเตรียมอุปกรณ์การผลิต และงานประกอบและบรรจุเป็นสินค้าสำเร็จรูป เป็นต้น

บริษัทฯ ได้ตระหนักถึงคุณภาพที่ดีของผลิตภัณฑ์ จะมีกระบวนการตรวจสอบคุณภาพของผลิตภัณฑ์
ในแต่ละขั้นตอนของกระบวนการผลิต ซึ่งทำให้มั่นใจถึงคุณภาพของผลิตภัณฑ์ของบริษัทฯ
ก่อนการส่งมอบสินค้าสู่ตลาดทั้งในและต่างประเทศ

(ข) วัตถุดิบที่สำคัญที่ใช้ในการผลิตในปัจจุบันของบริษัทฯ ได้แก่

1.  ชิ้นส่วนพลาสติกและเม็ดพลาสติก เช่น ฝาครอบและฐานเครื่องปั๊มน้ำ พลาสติกแผ่นเพื่อนำมา
    ขึ้นรูปเป็นโครงตู้เย็นภายใน ใบพัดและฐานของพัดลม เป็นต้น

2.  ชิ้นส่วนโลหะ เช่น เหล็กแผ่นเพื่อทำโครงตู้เย็นและถังเก็บความดันเครื่องปั๊มน้ำ
    เส้นลวดเพื่อทำ ตะแกรงครอบใบพัดลม ชิ้นส่วนทองแดงประกอบด้วยลวดทองแดงอาบน้ำยา
    เพื่อทำขดลวดแม่เหล็กของ มอเตอร์พัดลม ท่อทองแดงในระบบทำความเย็นของตู้เย็น เป็นต้น

3.  ชิ้นส่วนอิเล็กทรอนิกส์ เช่น Electronic Parts และ Capacitor
    ซึ่งเป็นชิ้นส่วนหลักในการผลิตตู้เย็น

4.  คอมเพรสเซอร์ เป็นชิ้นส่วนหลักของการผลิตตู้เย็น

บริษัทฯ ทำการสั่งซื้อวัตถุดิบ และชิ้นส่วนจากผู้ผลิตทั้งในประเทศ และผู้นำเข้าจากต่างประเทศ
โดยทางตรงหรือโดยกระจายการสั่งซื้อผ่านผู้ขายหลายราย

(ค) การบริการด้านผลิตภัณฑ์ของบริษัท

บริษัทฯ มีหน่วยงานที่รับผิดชอบงานการประกันคุณภาพสินค้าและบริการ
ซึ่งจะประสานงานกับตัวแทนจัดจำหน่ายสินค้าของบริษัทฯ ทั้งตลาดในประเทศ และตลาดต่างประเทศ
ในการดำเนินการให้ข้อมูลข่าวสารทางเทคนิคสำหรับผลิตภัณฑ์
การอบรมความรู้ทางเทคนิคสำหรับผลิตภัณฑ์รุ่นใหม่ การวิเคราะห์

สาเหตุและวิธีการแก้ไขปัญหา การให้คำปรึกษาและข้อแนะนำการติดตั้ง การใช้ผลิตภัณฑ์
การจัดหาอะไหล่และอุปกรณ์การบริการหลังการขาย
รวมถึงการประสานงานและดำเนินการร่วมกับตัวแทนจัดจำหน่ายสินค้าของบริษัทฯ
ในการแก้ไขปัญหาคุณภาพที่อาจเกิดขึ้นอย่างรวดเร็ว

(ง) ผลกระทบต่อสิ่งแวดล้อม

บริษัทฯ มีนโยบายสิ่งแวดล้อม (Environmental Policy)
ซึ่งกำหนดวัตถุประสงค์และเป้าหมายให้พนักงานทุกคนปฏิบัติกิจกรรมการทำงานให้เป็นไปตามข้อกำหนดและกฎหมายด้านสิ่งแวดล้อม
รวมถึงระบบการจัดการสิ่งแวดล้อมที่สอดคล้องตามข้อกำหนดในมาตรฐานสากล ISO 14001
version : 2004

ในรอบปี 2550 ที่ผ่านมา บริษัทฯ ได้ดำเนินกิจกรรมต่างๆ ดังต่อไปนี้

การลดการใช้สารทำความเย็น สาร CFC ซึ่งใช้ในตู้เย็น โดยได้ใช้สารทำความเย็น R600a แทน
R-134aเพื่อลดการทำลายชั้นบรรยากาศโลก ป้องกันการเพิ่มสูงของอุณหภูมิโลก

การพัฒนาผลิตภัณฑ์รุ่นใหม่ ให้เป็นไปตามข้อกำหนดด้านการประหยัดพลังงาน ในแต่ละตลาด
ทั้งตลาดในประเทศและตลาดต่างประเทศ

การดำเนินการจัดการและควบคุม กากขยะอุตสาหกรรมอันอาจเกิดมลพิษต่อสิ่งแวดล้อม สังคมท้องถิ่น
ให้เป็นตามข้อกำหนดกฎหมายสิ่งแวดล้อม หรือ ข้อกำหนดที่เกี่ยวข้อง

การจำกัดหรือลดใช้วัสดุ วัตถุดิบที่ปลอดสารอันตราย 6 ชนิดได้แก่ตะกั่ว ปรอท แคดเมียม โครเมียม

เฮกซะวาเลนซ์ โพลิโบรมิเนตไบฟีนิล (PBB) และโพลิโบรมิเนต ไดฟีนิล อีเทอร์ (PBDE)
ตามข้อกำหนด RoHS

ทั้งนี้บริษัทฯ ได้มีการเผยแพร่นโยบายสิ่งแวดล้อมไปสู่พนักงานทุกคนของบริษัทฯ
โดยการฝึกอบรมและทำกิจกรรมประชาสัมพันธ์ข่าวสาร
รวมทั้งการเผยแพร่นโยบายดังกล่าวไปยังบริษัทในเครือและบริษัท ต่างๆ ที่เกี่ยวข้อง
อีกทั้งการจัดตั้งคณะทำงานด้านสิ่งแวดล้อม และมีระบบติดตามและพัฒนาระบบการจัดการสิ่งแวดล้อม
(EMS) ให้เกิดการดำเนินกิจกรรมตามนโยบาย และการพัฒนาปรับปรุงอย่างต่อเนื่อง

3.4) งานที่ยังไม่ส่งมอบ

- ไม่มี –